Video: Geweld in PE ná taxi en motor botsAltesaam agt taxi’s is tydens die rumoer aan die brand gesteek (Foto: Manikivana, Twitter) ŉ Botsing tussen ŉ minibustaxi en Audi het Woensdag geweld in die strate van Korsten, Gqeberha (Port Elizabeth), ontketen. Taxibestuurders en sakelui het ná die ongeluk slaags geraak, met die gevolg dat taxi’s en motors aan die brand gesteek en beskadig is. Volgens kol. Priscilla Naidu, polisiewoordvoerder, het die ongeluk omstreeks 14:00 in Durbanweg plaasgevind. “Die taxibestuurder het ná die ongeluk glo die bestuurder van die Audi aangerand. Sake-eienaars in die omgewing het die toneel genader om die Audi-bestuurder te help,” bevestig Naidu. Taxibestuurders en sake-eienaars het slaags geraak en taxi’s en motors aan die brand gesteek (Foto: Groundup, Twitter) “Die bestuurder van die Audi het in sy motor geklim en ŉ ent aangery totdat sy motor gaan staan het. ŉ Groep taxibestuurders het op sy motor toegesak en die voertuig aan die brand gesteek.” Volgens Naidu is altesaam agt taxi’s tydens die rumoer aan die brand gesteek. Twee taxi’s het heeltemal uitgebrand. Die taxi’s het by die taxistaanplek in Durbanweg gestaan. Geen beserings is tot dusver aangemeld nie. “ŉ Saak van openbare geweld is aanhangig gemaak en niemand is nog in verband met die voorval in hegtenis geneem nie.” Die situasie was teen Woensdag laatmiddag steeds gespanne.